Hanson

Hanson on kolmen veljeksen, Isaac, Taylor ja Zac Hansonin muodostama yhdysvaltalainen popyhtye. Hanson on lähtöisin Tulsasta Oklahomasta. Yhtyeen vuoden 1997 myydyin kappale oli ”MMMbop”. 
Historia.
Yhtyeen perustaminen ja alkuajat (1992–1996).
Hanson julkaisi ensimmäisen omakustannelevynsä "Boomerang" vuonna 1995. Toisen, "MMMBop"-nimisen, omakustanteen yhtye julkaisi vuonna 1996.
Maailmanlaajuinen menestys (1997–2000).
Hanson saavutti maailmanlaajuisen menestyksen vuonna 1997 albumillaan "Middle of Nowhere", kun Isaac oli vasta 16-, Taylor 14- ja Zac 11-vuotias. Levyä myytiin maailmanlaajuisesti kahdeksan miljoonaa kappaletta, ja levy oli Grammy-ehdokkaana kolmessa sarjassa. Levyltä nousi myynnillisesti menestykseksi kappale ”MMMBop”, ja muina singleinä julkaistiin ”Where's the Love”, ”I Will Come to You” ja ”Weird”.
Vuonna 1997 Hanson julkaisi myös joululevyn nimeltä "Snowed In" ja vuonna 1998 vanhoja omakustanteita sisältävän "3 Car Garage:n" sekä livelevyn "Live From Albertane".
"Entertainment Weekly" -lehti nimesi Hansonin vuoden 1997 parhaaksi uudeksi yhtyeeksi ja kirjoitti, ettei murrosikä ole koskaan ollut näin hauskaa katseltavaa ja kuunneltavaa. Lehti ihasteli myös veljesten huoletonta ja ongelmattomalta vaikuttavaa asennetta, joka tuskin johtaisi samanlaisiin traumoihin aikuisena kuin The Jackson Fiven jäsenillä. "Helsingin Sanomien" Harri Uusitorppa piti Hansonin jäseniä ”todellisina tenavatähtinä eikä kenenkään käsinukkeina”, joskin hän moitti aikuisten sekaantuneen liikaa "Middle of Nowhere" -albumin tekoon poikien itse tekemiä tylsempine täytekappaleineen. Hittikappale ”MMMBop” on hänen mielestään loistava esimerkki yhtyeen tyylistä, tappavan tarttuva ja kevyesti kulkeva popbiisi, jossa on muistumia alkuaikojen rockista ja moniäänisestä Motown-soulista.
"Hanson-buumin" laannuttua, vuonna 2000 veljekset julkaisivat uuden studioalbumin "This Time Around", joka ei menestynyt läheskään "Middle of Nowheren" lailla.
Paluu indie-juurille (2001–2008).
Kun Mercury Records fuusioitui Island Def Jam Recordsiin (perinteisesti rap/hiphop-musiikkia julkaiseva yhtiö), ei levy-yhtiö tiennyt mitä tehdä Hansonin kanssa. Vaikka yhtye oli myynyt paljon levyjä, alkoi tästä fuusioista veljesten useamman vuoden taistelu musiikkibisneksen yrityspuolta vastaan. Vihdoin Hansonin veljekset päättivät ottaa riskin ja perustaa oman levy-yhtiön, nimeltä 3CG Records. Tästä taistelusta, levy-yhtiön muodostamisesta ja levyn "Underneath" levyttämisestä Hanson teki dokumentin "Strong Enough to Break".
Itse kaiken musiikkinsa tekevät, soittavat ja laulavat veljekset julkaisivat levyn "Underneath" omalla 3CG Records -levymerkillään vuonna 2004. "Underneath" on yksi historian menestyneimmistä omakustannelevyistä.
Hanson tuotti "The Walk" -albumin (2007) yhdessä Danny Kortchmarin kanssa. Albumi tehtiin nopealla tahdilla, ja useat kappaleet nauhoitettiin yhdellä otolla.
Yhtyeen jäsenet haluavat tuoda ihmisten huomioon Afrikassa vallitsevaan köyhyyden ja HIV/AIDS-tilanteen. Kaikki tuotot yhtyeen singlestä ”Great Divide” albumilta "The Walk" lahjoitettiin HIV/AIDS-potilaiden hoitoon eteläafrikkalaiselle sairaalalle. Lisäksi Hanson järjestää esiintymisiensä yhteydessä yhden mailin pituisia paljain jaloin tehtäviä kävelyjä, joiden tarkoituksena on havainnollistaa, millaisia vastoinkäymisiä afrikkalaiset lapset joutuvat kokemaan.
2009–.
Hanson ilmoitti vuonna 2009 työstävänsä seuraavana vuonna julkaistavaa albumia. "Shout It Out" -niminen albumi julkaistiin 8.6.2010. Albumi myi julkaisuviikollaan 15 000 kappaletta Yhdysvalloissa.